Næsten en halv million kunne indbrudstyvene komme af sted med.

En god del af den indbrudsbølge, som sidste efterår hærgede Aalborg-bydelen Hasseris, er med stor sandsynlighed opklaret. Tirsdag ventes en 28-årig mand nemlig at tilstå, at han stod bag – eller i hvert fald deltog i – en lang række af indbruddene, hvor der blev stjålet ting for over 400.000 kroner. Det var især PH-lamper, men i enkelte tilfælde også andre kostbare designer-genstande, der blev stjålet ved de mange indbrud, som den 28-årige ventes at tilstå. Sigtelsen mod den 28-årige omfatter 11 indbrud i Aalborg-området i oktober og november sidste år. Dertil kommer et par andre indbrud i Hadsten og Holstebro. Dyre, dyre varer Ikke alle designer-kup ramte private hjem i Hasseris. Den 28-årige er blandt andet sigtet for indbrud i et leasingfirma i det vestlige Aalborg, hvor der blev stjålet fire Arne Jacobsen-stole af typen Svanen til en værdi af 168.000 kroner. Som sagt ventes den 28-årige at tilstå, når han møder i retten, og sagen, hvor han indtil videre blot er sigtet, ventes derfor at kunne fremmes til som en tilståelsessag, så han får sin dom med det samme. Den 28-årige er langt fra den eneste, der har været i politiets søgelys i forbindelse med indbrudsbølgen. To andre mænd har også været anholdt for at have deltaget i nogle af indbruddene. I modsætning til den 28-årige har de dog ikke tilstået noget. Derudover blev to kvinder på et tidligt tidspunkt under efterforskningen også anholdt og sigtet i sagen. Udover de mange indbrud er den 28-årige mand i øvrigt også sigtet for en meget lang række af kørsel i påvirket tilstand, kørsel uden kørekort, diverse overtrædelser af færdselsloven samt narko- og våbenbesiddelse.